
1 ထၭခိၪလဖၪ အထၭခိၪ, လၧအမွဲ စစီလမၧၫ့ အထၭခိၪလီၫ. 2 မွဲအအဲၪဂါယၧၩ လၧအနိၭ အဆၧအဲၪဂါလဖၪနီၪ ဘီၪ; အဂဲးဘဲၫယီၩ နဆၧအဲၪနီၪ ဂ့ၩနဲၪ့ဒံၭ စဘံၭထံၫ လီၫ. 3 မွဲလၧနၥိၪၥံၪ အနၧၫ့မၧၫ့ အကၠီၩ့နီၪ, နမံၩ့ မၩအၥၭ ဘဲၫ ၥိၪနၧၫ့မၧၫ့ လူၫလၩ့အၥၭ အၥိၭ, အခိးမွဲ ၦမုၪနၩ့ၥံၪ အဲၪနၧၩလီၫ. 4 ထုၭ ယၧၩဘီၪ; တၭ ပမိစဲၪ့ဖိၬ နခဲၫ့ လီၫ. စဎွၩ ဂဲၫၥိၫ့နုၬယၧၩ လၧအဒူၭဖၧၩ့တၭ; ပမိမုၬလၩပၥၭ ဒဲၥုၪ့ထိၬၥၭထိၬ လၧနဖၧၩ့နီၪ, ပမိနၪ့ထၪ့ နဆၧအဲၪ အၪနဲၪ့ဒံၭ စဘံၭထံၫတၭ; ၦလဖၪ အဲၪနၧၩ တီၩတီၩ လီၫ. 5 ယရုစလံၫ့ အဖိၪမုၪၥံၪဧ့, ယ ၥၧၫ့ လါနၫ့တၭ, ယဎံၫ ယလၩလီၫ. ဘဲၫကံဒၧၫ အတဲၩလဖၪ အၥိၭ, ဘဲၫစစီလမၧၫ့ အကလကၫ အၥိၭနီၪလီၫ. 6 လၧယၥၧၫ့ အကၠီၩ့, ဒဲလၧမုယိယၧၩ အကၠီၩ့နီၪ, ထီးယိယၧၩ လဂ့ၩ; ယမိအဖိၪခွၫၥံၪ မ့ၬလဲၩ ၥၭဂဲၫ့ယၧၩ; အဝ့ၫၥံၪ အီၪက့ၪယၧၩ လၧၦခိၭစဘံၭအလးလဖၪ အ့ၪမွဲ ယစဘံၭလးဒၪ ယဝ့ၫနီၪ, ယခိၭဘၪအ့ၬ. 7 ၦလၧယၥၭအဲၪယဝ့ၫ, နဝ့ၫ လဂၩဧ့, နအၪ့ဆၧ ခီၫခီၫလဲၪနီၪ, ထံၫ လၧနဒုၭအီၪပွံၭ နၥိၪလဒီၪ့ လၧမုထုၪ့အခၫ အီၪခီၫခီၫလဲၪနီၪ, လီၩဘၪယၧၩ နးထံၪဘီၪ. ယမိမၩယၥၭ ဘဲၫၦချုၬဘံၭအမ့ၬ လၧနၥိၪအဒီၪ့လဖၪ အကျၩနီၪ, မွဲအဂဲးဘဲၫၥ့ၪလဲၪ. 8 နဝ့ၫဒၪ ၦမုၪအခံးအဂၩ့ ဂ့ၩထုၬ လဂၩဧ့, န အ့ၪလၥ့ၪယၫဘၪတၭ; လ့ၩထၪ့ဖိၬ နဖၧၩ့ၥၭ လၧၥိၪ ဒဲဘ့ၪအဒီၪ့ အခၪ့လးလဖၪ, ဒဲဒုၭအၪ့ နဘ့ၪဖိၪၥံၪ လၧၦယူၬၥိၪၥံၪ အတဲၩအနဲၩ့ထံၭဘီၪ. 9 ယၥၭဘီၩ့ လဂၩဧ့, ယဒီၩ့လၩ့နၧၩ, ဘဲၫကၥ့ၪလဒီၪ့ လၧဖၫရိၫ အလဲၪ့ၥုၭဖၧၩ့ အၥိၭနီၪလီၫ. 10 နနိၭဖၩထံၭၥံၪ ဎံၫလၩဝ့ၫ လၧဆၧကယၧၫ့ၥံၪ, နခိၬ အီၪလၧၥွ့ၫထီၫ့ၥံၪ; 11 ပမိမၩထၪ့ ၥွ့ၫထီၫ့ၥံၪ ဒဲစ့ၩအကယၧၫ့ၥံၪ လၧနဂး လီၫ. 12 လၧစဎွၩ အီၪလၧစပွဲထံၭ အဘိၩ့ဘၭနီၪ, ယၥိၪနၧၫ့မၧၫ့နၫဒူၫနီၪ နၧၫ့မၧၫ့ဒၪဆၧလီၫ. 13 ယၥၭဘီၩ့ လဂၩ အီၪလၧယဂး ဘဲၫမူၫရၫ့ လဘီၪ့ အၥိၭနီၪတၭ; မိအီၪဝ့ၫ လၧယနူၥံၪ အဘိၩ့ဆၧၩ့ ၥၩ့နၩချီၩ့လီၫ. 14 ၦလၧယအဲၪဝ့ၫ လဂၩ မၩအၥၭ ဘဲၫၥံၪ့ဝီၩစူၪမံၪ အဖီၫလမုၫ အၥိၭ, လၧအအီၪ လၧအံၪ့ဂဒဲၫ အစဘံၭလးဖၧၩ့နီၪလီၫ. 15 ယိခွါ, ယၥၭဘီၩ့ လဂၩဧ့, နဎံၫနလၩတၭ, ယိခွါ, နဎံၫနလၩနီၪ; နအီၪလၧထိၪလွံ အမ့ၬၥၪၥံၪလီၫ. 16 ယိခွါ, ၦလၧယအဲၪဝ့ၫ လဂၩဧ့, မွဲမၬ, နခံးဘၪ နဂၩ့ဂ့ၩ; ပလးမံၫယ့ၫဆ့လီၫ. 17 ပဂံၪ့အချီၩ့လဖၪမွဲ ၥံၪ့ၡိၫအ့ရ့ၭ, ဒဲထီၩ့ခိၪၥံၪမွဲ ၥံၪ့ၡိၫလီၫ.

1 ယမွဲ ၡၫရၧၫ့ အဖီၫဆၧဆူၪ, ဒဲခိၪလီၩ့ဆူၭၥံၪ အဖီၫယၫ လီၫ. 2 ဘဲၫဖီၫယၫ လၧဆၧဆူၪ အကျၩ အၥိၭနီၪ, ယၥၭဘီၩ့ လၧဖိၪမုၪၥံၪ အကျၩ မွဲဘဲၫနီၪၥိၭဆ့လီၫ. 3 ဘဲၫၥံၪ့ပရၨၭဆၧၫ့ လၧၥံၪ့ၥံၪဝၪၥံၪ အကျၩ အၥိၭနီၪ; ၦလၧယအဲၪဝ့ၫ လၧဖိၪခွၫၥံၪ အကျၩ, မွဲဘဲၫနီၪၥိၭဆ့ လီၫ. ယဆၧၫ့နၩ့ လၧအလၩၡူၪဖၧၩ့နီၪ မုၬ ယၥၭဖၭဒိၪ တၭ, အၥၪနီၪ ဆၧၫ့ဝ့ၫ လၧယနိၭဖၧၩ့လီၫ. 4 အဝ့ၫနီၪ ၥိၫ့ ယၧၩ လၧအအၪ့ဆၧအီၩဆၧ အဂံၪ့တၭ, အလၫ့ လၧယဖၫ့ခိၪနီၪမွဲ ဆၧအဲၪဆၧကွံၩလီၫ. 5 ဒုၭခၧၫ့ထၪ့ယၧၩ လၧစဘံၭထံၫနီၪ, မၩမုၬထၪ့ယၧၩ လၧပရၨၭဆၧၫ့အၥၪ ဘီၪ; အဂဲးဘဲၫယီၩ ယဆၫ လၧဆၧအဲၪ အကၠီၩ့လီၫ. 6 အစူၪစ့ၪ အီၪလၧယခိၪဎွံၪ အဖၫ့လၬ, ဒဲအစူၪထွ့ၪ ဖိၭဂိၫ့ယၧၩလီၫ. 7 ယရုစလံၫ့ အဖိၪမုၪၥံၪဧ့, ယ ဒုၭဆိၪလၩ့ နၥံၪအၥၭ လၧခံၫဘၩ့ဖၫ, ဒဲခံၫဘၩ့မိ လၧမံၩ့လၬကျၩၥံၪ အမ့ၬယၫ ဘဲၫၥိၭ နၥံၪ ထီးထိၪဂဲထုၪ့ လဂ့ၩ, ဒဲလၧအလဘၪဒံၭဘၪအၥၭနီၪ, ထီးဒုၭနၪ့ထၪ့ထဲၩ့ ၦလၧယအဲၪဝ့ၫ လဂၩနီၪ လဂ့ၩ. 8 ၦလၧယအဲၪဝ့ၫအလူနီၪ ၥီၫထၪ့ဖီၩ! ယိခွါ, ဂဲၫဝ့ၫဒၪ စဲၪ့ဖုၫဝ့ၫ လၧခိၪလီၩ့နီၪတၭ, ဖုၫဝ့ၫ လထံၪလထံၪ လၧဆၧစီၩ့ခိၪၥံၪ အလီၩ့လီၫ. 9 ၦလၧယအဲၪဝ့ၫလဂၩနီၪ မၩအၥၭ ဘဲၫခံၫဘၩ့ဖၫ ဒဲထရဲဖိၪ; ယိခွါ, အဝ့ၫ ဆၧၫ့ထုၪ့ လၧပခိၪဒၧၩ့ အချိၫ့နီၪ, အီၪလၧတရၫ့လံၩ ယိထၪ့ဆၧ လၧခီၫ့တၭ, ဒုၭနဲၪအၥၭ လၧဆၧဖိးအဆူၭလီၫ. 10 ၦလၧယအဲၪဝ့ၫနီၪ ချဲၩ့ထၪ့တၭ, စံၭယၧၩ, ယၥၭဘီၩ့ လဂၩဧ့, ဂဲထုၪ့ဘီၪ, ယၡၩ အဎံၫအလၩဧ့, ဂဲၫထဲၩ့နဝ့ၫ ဘီၪ; 11 အဂဲးဘဲၫယီၩ ယိခွါ, ဆၧဂီးအထီ ဖီၩ့ခွံၬယူၭ, ဆၧဂဲၫဆၧၩ့နီၪ လူၬဝ့ၫဒၪတၭ; 12 ဖူၩၥံၪဖီၫၥံၪ အီၪထၪ့ လၧဂၪ့ခိၪချိၫ့တၭ; ထိၪၥံၪလံၪၥံၪ ဎွံၩ့ဝ့ၫအထီနီၪ ဘၪယူၭဝ့ၫယူၭ, ဒဲထိၪလွံ ဎွံၩ့ဂၧၫ့ထၪ့ယူၭ လၧပထံၫပခးဖၧၩ့တၭ; 13 ချိၪ့ဒိၩ့ ၥၪထၪ့ လၧချိၪ့ဒိၩ့ၥၪ အၥံၫ့ၥံၪ, ဒဲစဘံၭမုၥံၪ ဖီၫထၪ့တၭ, နၧၫ့မၧၫ့ဝ့ၫလီၫ. ယၥၭဘီၩ့ လဂၩဧ့, ဂဲထုၪ့ဘီၪ, ယၡၩအဎံၫအလၩ လဂၩဧ့, ဂဲၫထဲၩ့နဝ့ၫ ဘီၪ. 14 ယထိၪလွံဧ့, နအီၪလၧလိးအိၩဖၧၩ့, လၧလဲၫ့ၥံၪ အဆၧအီၪၥူၪ အလးလဖၪနီၪ, ဒုၭယိယၧၩ လၧနမ့ၬ, ဒုၭနါဂၧၫ့ယၧၩ လၧနလူ; အဂဲးဘဲၫယီၩ နလူနီၪ မုၬဝ့ၫ တၭ, နမ့ၬအခံးအဂၩ့နီၪ ဂ့ၩမၬလီၫ. 15 ထွံၪဂၪ့ခိၪၥံၪ, ထွံၪဂၪ့ခိၪ အဖိၪၥံၪ လၧအမၩဂၭဂီၩ့ စဘံၭမုလဖၪနီၪ ဖီၪ့န့ လၧပဂးဘီၪ; အဂဲးဘဲၫယီၩ ပစဘံၭမုၥံၪ ဖီၫထၪ့ဝ့ၫလီၫ. 16 ယၡၩ လၧယအဲၪဝ့ၫလဂၩနီၪ မွဲယဆၧ, ဒဲယဝ့ၫဒၪ ယမွဲ အဝ့ၫအဆၧဆ့; အဝ့ၫဒၪ အၪ့ဆၧ လၧဖီၫယၫၥံၪ အကျၩနီၪလီၫ. 17 ထီးမုၡူၪလၩ့ နီၪ, ဒဲဆၧလၩၡူၪၥံၪ ဒံၩခွံၬဝ့ၫတၭ; ၦလၧယအဲၪဝ့ၫ လဂၩဧ့, ကၠၪထဲၩ့နၥၭ, ဒဲအီၪ ဘဲၫခံၫဘၩ့ဖၫ အၥိၭ မွဲဂ့ၩ, ထရဲဖိၪ အၥိၭ မွဲဂ့ၩ, လၧခိၪလီၩ့ ဘ့ၥၧၫနီၪဘီၪ.

1 လၧမုနၩလခီၫ လၧယလးမံၫ အဖၧၩ့နီၪ ယအၪ့ဎူၫ အၪ့ဎၬ ၦလၧယၥၭအဲၪဝ့ၫ လဂၩနီၪ; ယအၪ့ဎူၫအၪ့ဎၬ လါနၫ့တၭ, ယဒၪဘၪအ့ၬ. 2 ဘိၩ့နဲၪ့ယီၩ ယမိဂဲထုၪ့ တၭ, ယမိလ့ၩဝံၩ့ဝၩ့ လၧဒိၩ့ဖၧၩ့, လၧဖၧၩ့ၥၭၥံၪ ဒဲဖၧၩ့ၥၭဖၭလဲၥံၪတၭ, ယမိအၪ့ဎူၫအၪ့ဎၬ ၦလၧယၥၭအဲၪဝ့ၫ လဂၩနီၪ; ယအၪ့ဎူၫအၪ့ဎၬ လါနၫ့တၭ, ယဒၪဘၪ အ့ၬ. 3 ၦခိၭဆၧ လ့ၩဝံၩ့ဝၩ့ လၧဒိၩ့ဖၧၩ့နီၪ ဒၪဘၪယၧၩ တၭ, ယစံၭ ၦလၧယအဲၪဝ့ၫလဂၩနီၪ, မွဲနၥံၪ ဒၪဘၪဆ့ဧၪ. 4 ယလ့ၩဖီၩ့ခွံၬ အဝ့ၫၥံၪ လဆံၭတၭ ယဒၪဘၪ ၦလၧယအဲၪဝ့ၫလဂၩနီၪ ယဖီၪ့ အဝ့ၫတၭ, ယလဖျါခွံၬဘၪ, ထီးလၧယဂဲၫၥိၫ့ ထီၩ့လၧယမိအဂံၪ့ဖၧၩ့, လၧဒူၭဖၧၩ့လၧၦလၧအဒၧၩ့ထၪ့န့ယၧၩအလးနီၪလီၫ. 5 ယရုစလံၫ့ အဖိၪမုၪၥံၪဧ့, ယဒုၭဆိၪလၩ့နၥံၪအၥၭ လၧခံၫဘၩ့ဖၫ, ဒဲခံၫဘၩ့မိၥံၪ လၧမံၩ့လၬကျၩ အမ့ၬယၫ, ဘဲၫၥိၭ နၥံၪ ထီးထိၪဂဲထုၪ့ လဂ့ၩ, ဒဲလၧအလဘၪဒံၭဘၪအၥၭနီၪ, ထီးဒုၭနၪ့ထၪ့ ၦလၧယအဲၪဝ့ၫ လဂၩနီၪ လဂ့ၩ. 6 ၦလၧအဂဲၫစဲၪ့ထၪ့ခွံၬ လၧၡါမုနၧၫ့ဖၫနီၪ, မွဲပလၫ ဂၩလဲၪ; မၩအၥၭ ဘဲၫမ့ၪခူၪ အထုၪ့ အၥိၭ, ဒဲနၧၫ့မၧၫ့ လၧမူရၫ့ ဒဲလီဘၫ့, ဒဲၦဖနံၬဖိၪ အဆၧနၧၫ့မၧၫ့မုၬလဖၪ ထီးအလူၬနီၪတၭ; 7 ယိခွါ, အလးမံၫနီၪ, လၧအမွဲ စစီလမၧၫ့ဝ့ၫ; ၦဆီၪ့အၥၭဒူၩ အီၪဖီၩ့ဝ့ၫ ဝၬဝၬ, ဘၪဆဲၫ့ လၧအံၫစရ့လၭ အၡၩဆီၪ့အၥၭဒူၩ ဎူၫဆံၫလဖၪလီၫ. 8 အဝ့ၫၥံၪ ကိၭဂၩဒ့ၭ အီၪလၧနၭၥံၪဖၩ့ၥံၪ, မွဲၦလၧအမၩယုၩယါ ဆၧဒုၭဆၧယၩတၭ; လၧဆၧၥၭမဲၪ မုနၩလခီၫ အကၠီၩ့နီၪ, ၦအီၪလၧအနၭ လၧအကံၪဒူၪ အလီၩ့နီၪ ကိၭဂၩဒ့ၭဆ့လီၫ. 9 စဎွၩ စီလမၧၫ့နီၪ မၩထၪ့ အလဲၪ့ၥုၭ လၧအနၫ့ဆါ အဂး လၧလ့ၭဘနၧၫ့ အၥံၪ့နီၪလီၫ. 10 အထုၪ့ၥံၪ မၩဝ့ၫ လၧစ့ၩတၭ, အဒၩနီၪ လၧထီၫ့, ဒၩလၩ့ဝ့ၫ အဖၫ့ခိၪ လၧဆၧဝီၩလုၭဖုၭတၭ, ၦလၧဆၧအဲၪဝ့ၫ လၧယရုစလံၫ့ အဖိၪမုၪၥံၪ အကျၩ လဂၩ မၩကံၪကဲၩ့ အဖၧၩ့လီၫ. 11 ဇံအိၫ့ အဖိၪမုၪၥံၪဧ့, စဲၪ့ထၪ့တၭ, ယိခွါ, စဎွၩ စစီလမၧၫ့ လဂၩနီၪဘီၪ; အဝ့ၫဒၪ အီၪလၧ၁ရဖူၩ လၧအမိ လဂၩ ဒုၭချုၬထၪ့ဝ့ၫနီၪ, ထီးအဘၪ မုနံၩ လၧအန့ဘၪ အမၫ, ဒဲလၧၥုၪ့ထိၬၥၭထိၬ အမုနံၩ အဖၧၩ့နီၪလီၫ.

1 ယိခွါ, ယၥၭဘီၩ့ လဂၩဧ့, နမွဲ ဎံၫလၩတၭ; ယိခွါ, နမွဲ ဎံၫလၩ; နအီၪလၧထိၪလွံ အမ့ၬၥၪၥံၪ, လၧဆၧမၩဘံၭ နမ့ၬအချိၫ့နီၪ; နခိၪၥူၫ မၩအၥၭ ဘဲၫဘ့ၪလဒီၪ့, လၧအအီၪဝ့ၫ လၧခိၪလီၩ့ ဂံလအၭနီၪလီၫ. 2 နၥွၫၥံၪ မၩအၥၭ ဘဲၫ ၥိၪလဒီၪ့, လၧအဆီၪ့ဘၪ ဆၧထံၬခွံၬဝ့ၫ လၧအဂဲၫထၪ့ လၧဆၧၥူၫဝၭခွံၬဝ့ၫ အလ; ကိၭဒုၩဒ့ၭ ဖိၪဆါ အဎဲၩ့လဖၪတၭ, လၧအကျၩနီၪ အထူၬဖိၪ အီၪနးဒုၩအ့ၬ. 3 နနိၭဖျံၩၥံၪ မၩအၥၭ ဘဲၫလူၪလုၭဖုၭ လဘီၩ့, ဒဲနနိၭ ဎံၫလၩဝ့ၫ; နနိၭဖၩထံၭၥံၪ မၩအၥၭ ဘဲၫ၁လဲၩၥၪ လကဲၩ့ လၧနခိၪၥူၫ အကျၩနီၪလီၫ. 4 နခိၬနီၪ မၩအၥၭ ဘဲၫစဒၫဝံၭ အထိၬထီၫ အၥိၭနီၪ, လၧဆၧမၩထၪ့ဝ့ၫ လၧအမိအီၪက့ၪကီၪ့ စူၪဝဲၩၥံၪ အလး, လၧအကွၭလၩ့ဆဲၩ ဆၧပဒၩ့လထီၫ့, ၦၡၩအဆီၪ့ၥံၪ အထၩ့ဖံၭ ထီးအလူၬနီၪလီၫ. 5 နနူ နံၫခီၫ မၩအၥၭ ဘဲၫခံၫဘၩ့ဖိၪ အဎဲၩ့ နံၫဒုၩ လၧအအၪ့အဆၪ လၧဖီၫယၫ အကျၩ အၥိၭနီၪလီၫ. 6 ထီးမုၡူၪလၩ့နီၪ, ဒဲဆၧလၩၡူၪၥံၪ ဒံၩခွံၬဝ့ၫတၭ; ယမိလ့ၩစိၩ လၧမူၫရၫ့ အခိၪလီၩ့နီၪ, ဒဲလၧလီဘၫ့ အဆၧစီၩ့ခိၪ အလီၩ့နီၪလီၫ. 7 ယၥၭဘီၩ့ လဂၩဧ့, နမွဲ ဎံၫလၩ ထီးအလူၬတၭ, ဆၧမဲၪၥၧၫ့မဲၪဝီၩ အီၪလၧနလီၩ့ နးစီၪ့အ့ၬ. 8 ယမၫဧ့, ဂဲၫ လၧယၥိၭ စဲၪ့လၩ့ခွံၬ လၧလ့ၭဘနၧၫ့နီၪ, လၧလ့ၭဘနၧၫ့ အလီၩ့နီၪဘီၪ; လၧအမၪ့နၫ အဒၩ့ခိၪနီၪ, ယိခွါ, လၧၡံနၧၫ ဒဲဟၧမၧၫ့ အဒၩ့ခိၪဘီၪ; လၧဆၬလၥၧၫ့ၥံၪ အဖၧၩ့နီၪ, လၧခ့ၫစံၫဖီးၥံၪ အခိၪလီၩ့နီၪလီၫ. 9 နအၪ့ဂူၬန့ယၥၭ, ယထၧၫ့ဖုဝဲမုၪဧ့; ယမၫဧ့; နအၪ့ဂူၬန့ယၥၭ လၧနမ့ၬၥၪ လတီၪ့နီၪ, ဒဲလၧနခိၬအဖဲၫ လဝၫ့နီၪလီၫ. 10 ယထၧၫ့ဖုဝဲမုၪဧ့, ယမၫဧ့, နဆၧအဲၪနီၪ မုၬလၩဝ့ၫ ဆံၭအၪလဲၪ! နဆၧအဲၪနီၪ ဂ့ၩနဲၪ့ဒံၭ စဘံၭထံၫ ဆံၭအၪလဲၪ! ဒဲနၥိၪနၧၫ့မၧၫ့နီၪ ဂ့ၩနဲၪ့ ကယဲ ဆၧၡူးၥံၪ ထီးအလူၬလဖၪ ဆံၭအၪလဲၪ! 11 ယမၫဧ့, နနိၭဖျံၩၥံၪ ဒုၭလၩ့ဆၩ့ဆၧ ဘဲၫန့ၫခိၪထံၫ အၥိၭတၭ, န့ၫစၩ့ ဒဲဆၧနုထံၫ အီၪလၧနဖျ့ၩ အဖၫ့လၬ; ဒဲနကီၩ့နၥိၭ အဆၧနၧၫ့မၧၫ့နီၪ မၩအၥၭ ဘဲၫလ့ၭဘနၧၫ့ အဆၧနၧၫ့မၧၫ့ အၥိၭနီၪလီၫ. 12 ယထၧၫ့ဖုဝဲမုၪ, ယမၫ, မွဲကျိၭ အီၪဝၩ့ထၬဝ့ၫ လၧထနါနီၪ, ထံၫထၪ့ဖျိၭဘၪ ဆၧဝၩ့ထၬဝ့ၫ, ထံၫဖၧၩ့ ဘၪ ဆၧစဲၩနဲၪ့ထၬဝ့ၫလီၫ. 13 နဆၧၥုၪ့လၩ့အၥၭၥံၪမွဲ ၥံၪ့၁လဲၫ လဝၩ့, လၧအၥၪအွံၪလ့ၬ, 14 ၥံၪ့ဝီၩစူၪမံၪ, ဒဲနၫဒူၫ; နၫဒူၫ ဒဲကၫကူၫ; လီၫဟ့, ခဒၫရၫ, လီဘၫ့ထံၭၥံၪ ကိၭမံၩ့ဒ့ၭ, မူၫရၫ့ ဒဲအကၠီၫ, ဒဲဆၧၡူးၥံၪ ဂ့ၩထုၬ ကိၭမံၩ့ဒ့ၭ လီၫ. 15 ဆၧၥၪအလး ထံၫထၪ့ဖျိၭ, ထံၫမၧၫ့လဖၧၩ့ အီၪဝ့ၫ, ဒဲထံၫချိၬလဖၪ ဂဲၫလၩ့ယွၩဝ့ၫ လၧလ့ၭဘနၧၫ့နီၪလီၫ. 16 လံၩမုဖၩဧ့, နၪ့ထၪ့ထဲၩ့ဘီၪ; ဒဲလံၩမုခံၫ့ နဝ့ၫဒၪဧ့, ဂဲၫကဒၪဘီၪ; အူၪဘၪ ယကျိၭဖၧၩ့, ဘဲၫၥိၭ ဆၧနၧၫ့မၧၫ့လဖၪနီၪ မိနၧၫ့မၧၫ့ထၪ့ဘီၪ. ၦလၧယအဲၪဝ့ၫလဂၩနီၪ, မွဲအဂဲၫနုၬ လၧအကျိၭဖၧၩ့, ဒဲအၪ့ အဆၧၥၪ အဂ့ၩလဖၪနီၪဘီၪ.

1 ယထၧၫ့ဖုဝဲမုၪဧ့, ယမၫဧ့, ယဂဲၫနုၬယူၭ လၧယကျိၭဖၧၩ့တၭ, ယအၪ့ထုၫ့ကီၪ့ယူၭ ယမူၫရၫ့, ဒဲယဆၧၡူးၥံၪ; ယအၪ့ ယန့ၫစၩ့ ဒဲန့ၫခိၪထံၫ, ယအီၩ ယစဘံၭထံၫ ဒဲယဆၧနူထံၫဆ့လီၫ. ယထံၩယၥိၭၥံၪဧ့, အၪ့ဘီၪ; ၦလၧယအဲၪဝ့ၫ, နၥံၪဝ့ၫဧ့, အီၩဘီၪ, မွဲမၬ, အီၩ အၪအၪလ့ၬဆံၭ. 2 ယမံၫယဝ့ၫ လါနၫ့ဘိၩ့, ယၥၭ အီၪနၪ့ထၪ့အၥၭ တၭ; မွဲၦလၧယအဲၪဝ့ၫလဂၩ အလူ, လၧအဒိၪထိၬဆၧနီၪ, စံၭဝ့ၫ, ယထၧၫ့ဖုဝဲမုၪ, ယၥၭဘီၩ့ လဂၩ, ယထိၪလွံ, ယၡၩလၧၫ့ဎွ့ၩ လဂၩဧ့, ဝဲထၪ့န့ ယဂးဘီၪ; အဂဲးဘဲၫယီၩ ယခိၪဎွံၪ ဘၪစီၪဎွ့ၩဝ့ၫ လၧဆၩ့ထံၫ, ယခိၪၥူၫ လၧဆၧလၩ့ဆၩ့ မုနၩလခီၫ အဖျိၪ့လဖၪလီၫ. 3 ယဘဲၪ့လၩ့ခွံၬ ယကီၩ့ယၥိၭတၭ, ယမိၥိၭထၪ့ထဲၩ့ဝ့ၫ ဘဲၫၥ့ၪလဲၪ. ယၥူၫဝၭခွံၬ ယခၪ့တၭ; ယမိမၩဘၪၥၭလိၪဒီၭ ဘဲၫၥ့ၪလဲၪ. 4 ၦလၧယအဲၪဝ့ၫလဂၩနီၪ ဒုၭနုၬ အစူၪ လၧတရၫ့အဖိးနီၪတၭ, ယၥၭဂဲၩဝ့ၫ လၧအကၠီၩ့လီၫ. 5 ယဂဲထုၪ့ ဘဲၫၥိၭ ယမိဝဲထၪ့ဆၧ လၧၦလၧယအဲၪဝ့ၫ အဂးတၭ, မူၫရၫ့နီၪ လၩ့ဆၩ့ လၧယစူၪ အလီၩ့, ဒဲမူၫရၫ့နၧၫ့မၧၫ့ လၩ့ဆၩ့ လၧယစူၪနိၩ့ၥံၪတၭ, ဘၪ လၧတရၫ့ အစူၪဖုၬနီၪ အလီၩ့ လီၫ. 6 ယဝဲထၪ့န့ ၦလၧယအဲၪဝ့ၫ လဂၩနီၪ အဂးတၭ; အ့ၪမွဲ ၦလၧယအဲၪဝ့ၫလဂၩနီၪ အနၫ့ဆါ စဲၪ့ထၪ့ခွံၬ တၭ, လၩ့မါပံၭလီၫ. ထီးအချဲၩ့ထၪ့ဆၧနီၪ ယၥၭ ထုၬထုၩတၭ ယအၪ့ဎူၫအၪ့ဎၬ လါနၫ့နီၪ, ယဒၪဘၪဝ့ၫ နးစီၪ့အ့ၬ; ယကိၭထၪ့ အဝ့ၫ လါနၫ့နီၪ, ချဲၩ့ဆၧၫ့ယၧၩ နးထံၪအ့ၬ. 7 ၦခိၭဆၧ လ့ၩဝံၩ့ဝၩ့ လၧဒိၩ့ဖၧၩ့နီၪ, ဒၪဘၪ ယၧၩတၭ, ထးယၧၩ, ဆ့ၭယၧၩ; ၦခိၭခိၪဒၧၩ့လဖၪ အၪ့ဂူၬန့ ယဆၧမၩဘံၭယမ့ၬနီၪလီၫ. 8 ယရုစလံၫ့ အဖိၪမုၪၥံၪဧ့, ယဒုၭဆိၪလၩ့ နၥံၪအၥၭ; ထီးနၥံၪ အ့ၪဒၪဘၪ ၦလၧယအဲၪဝ့ၫလဂၩနီၪ, နၥံၪ ဘၪလီၩဘၪ အဝ့ၫ ဘဲၫယီၩ, ယဝ့ၫဒၪ ယဆၫယူၭ လၧဆၧအဲၪ အကၠီၩ့နီၪလီၫ. 9 နဝ့ၫဒၪ ၦလၧနအဲၪလဂၩနီၪ, မွဲအဂ့ၩနဲၪ့ဒံၭ ၦလၧဂူၫဂၩ အဲၪဝ့ၫ လဂၩဂၩနီၪ ဘဲၫၥ့ၪလဲၪ. ၦလၧအဎံၫလၩထုၬ လၧၦမုၪၥံၪ အကျၩဧ့, နဘၪမၪလူၬပၧၩ ဖိၭဘိၭနီၪ ၦလၧနအဲၪဝ့ၫလဂၩနီၪ, မွဲအဂ့ၩနဲၪ့ဒံၭ ၦလၧဂူၫဂၩအဲၪ လဂၩဂၩနီၪ ဘဲၫၥ့ၪလဲၪ. 10 ယဝ့ၫဒၪ ၦလၧယအဲၪဝ့ၫ လဂၩနီၪ, ဘွၩဝ့ၫ, ဒဲဝီၩဝ့ၫ တၭ; လၧၦလလၬ အကျၩနီၪ မွဲၦအခိၪလီၫ. 11 အခိၪဎွံၪနီၪ မၩအၥၭ ဘဲၫထီၫ့ဆံၫ့ အၥိၭ, အခိၪၥူၫ ဖုရုၩ ဒဲၥၧၫ့ ဘဲၫ ကျၭ အၥိၭနီၪလီၫ. 12 အမ့ၬၥၪၥံၪမွဲ ဘဲၫထိၪလွံ လၧအအီၪ လၧထံၫမိၡါၥံၪ အနဲၩ့ထံၭ အမ့ၬၥၪ အၥိၭနီၪ, ဘၪ ဆၧၥူၫဝၭခွံၬဝ့ၫ လၧဆၧနူထံၫ အီၪလၧဆၧဎွ့ၩ အဖၧၩ့ လီၫ. 13 အနိၭဖၩထံၭၥံၪ မၩအၥၭ ဘဲၫဂၪ့ခိၪလဝၩ့ အီၪလၧၥံၪ့နၧၫ့မၧၫ့လဖၪ အၥိၭတၭ, အနိၭဖျံၩၥံၪ ဘဲၫဖီၫယၫ အၥိၭ ဒုၭလၩ့ဆၩ့ မူၫရၫ့နၧၫ့မၧၫ့လီၫ. 14 အစူၪ မၩအၥၭ ဘဲၫဆၧခွၩ့ထီၫ့ အီၪလၧထၫ့မျါလၫယ့ၫၥံၪ, အမိၡါ မၩအၥၭ ဘဲၫကဆၫ့မဲၪ အီၪလၧထၫ့မျါနံၩလၩ အၥိၭ; 15 အခၪ့ မၩအၥၭ ဘဲၫလိးဘွၩကံၪကဲၩ့ အထုၪ့ အၥိၭ အီၪဝ့ၫ လၧအခၪ့ထံၭထီၫ့ဆံၫ့ အဖၫ့ခိၪလီၫ. အမ့ၬ မၩအၥၭ ဘဲၫလ့ၭဘနၧၫ့ အၥိၭ, ဂ့ၩ ဘဲၫၥံၪ့ၡိၫအ့ရ့ၭ အၥိၭလီၫ. 16 အနိၭ ဆၧၫ့ဂ့ၩထုၬတၭ, မွဲမၬ, အဝ့ၫနီၪ ဎံၫလၩ ထၧၫ့ဂၩယၫလီၫ. ယရုစလံၫ့ အဖိၪမုၪၥံၪဧ့, အနီၪမွဲ ၦလၧယအဲၪဝ့ၫလဂၩ, ဒဲယထံၩယၥိၭ လဂၩမွဲ အဝ့ၫဒၪလီၫ.

1 ၦလၧအဎံၫထုၬလၩထုၬ လၧၦမုၪၥံၪ အကျၩ လဂၩဧ့, ၦလၧနအဲၪဝ့ၫလဂၩနီၪ, မွဲအလ့ၩ ခီၫခီၫလဲၪ; ဘဲၫၥိၭ ပမိအၪ့ဎၬဝ့ၫ လၧနၥံၪ အၥိၭနီၪ, ၦလၧနအဲၪဝ့ၫလဂၩနီၪ, မွဲအကၠၪအၥၭတၭ, လ့ၩဝ့ၫခီၫခီၫလဲၪ. 2 ၦလၧယအဲၪဝ့ၫ လဂၩနီၪ လ့ၩလၩ့ယူၭ လၧအကျိၭဖၧၩ့ယူၭ, လၧဂၪ့ခိၪ လဝၩ့ အီၪလၧၥံၪ့နၧၫ့မၧၫ့ၥံၪ, ဘဲၫၥိၭ အမိအၪ့ဆၧ, ဒဲအၪ့ထုၫ့န့ ဖီၫယၫၥံၪ လၧကျိၭဖၧၩ့ နီၪလီၫ. 3 ယမွဲ ၦလၧယအဲၪဝ့ၫ အဆၧ, ဒဲၦလၧယအဲၪဝ့ၫနီၪ, မွဲယဆၧဆ့, အဝ့ၫလဂၩ အၪ့ဆၧ လၧဖီၫယၫ အကျၩလီၫ. 4 ယၥၭဘီၩ့ လဂၩဧ့, နမွဲ ဎံၫလၩ ဘဲၫတၧဇၫ အၥိၭ, အခံၭအဂၩ့ ဂ့ၩ ဘဲၫယရုစလံၫ့ အၥိၭ, နမွဲ ဆၧၥၭမဲၪအလး ဘဲၫၥုၭမုခမျၧး အီၪလၧအလၫ့လဖၪ အၥိၭနီၪလီၫ. 5 ကၠၪခွံၬနမ့ၬၥၪၥံၪ လၧယအီၪဘီၪ; အဂဲးဘဲၫယီၩ မွဲအမၩနၧၩ့မၩစၪယူၭ ယၧၩလီၫ. နခိၪၥူၫ မၩအၥၭ ဘဲၫဘ့ၪလဒီၪ့ ဘၪဆဲၫ့ လၧဂံလအၭတၭ, 6 နၥွၫ မၩအၥၭ ဘဲၫ ၥိၪလဒီၪ့ လၧအစဲၪ့ထၪ့ခွံၬ လၧဆၧၥူၫဝၭခွံၬဝ့ၫအလး, ဖိၪဆါ အဖိၪဎဲၩ့ ကိၭဒုၩဒ့ၭတၭ, လၧအကျၩနီၪ အထူၬဖိၪ အီၪနးဒုၩအ့ၬ. 7 နနိၭဖၩထံၭၥံၪ မၩအၥၭ ဘဲၫ၁လဲၩၥၪ လကဲၩ့ လၧနခိၪၥူၫ အကျၩနီၪလီၫ. 8 နးဎွၩမုၪ အီၪဝ့ၫ ဎူၫဆံၫ, ဒဲၥံၪမၫၥံၪ ဎိၭဆံၫ, ဒဲၦမုၪနၩ့ၥံၪ ထီးၦဝံထၪ့နၬထၪ့ဘၪအ့ၬ. 9 ယထိၪလွံ, ယၡၩလၧၫ့ဎွ့ၩ လဂၩနီၪ, မွဲၦလဂၩဎးတၭ, မွဲအမိအၡၩ လဂၩဎးနီၪ, မွဲၦလၧအအီၪဖျဲၪန့ဝ့ၫ အၡၩ ဘၪ ဆၧရွံန့ဝ့ၫလီၫ. ၦဖိၪမုၪၥံၪ ဒၪဘၪ အဝ့ၫတၭ, ဆိၪဂ့ၩဝ့ၫ, မွဲမၬ, နးဎွၩမုၪၥံၪ ဒဲၦၥံၪမၫလဖၪနီၪ, အဝ့ၫၥံၪ စံၭထၪ့အၪ့အူၭဝ့ၫဆ့လီၫ. 10 ၦလၧအယိထၪ့ဆၧ ဘဲၫမုဝီၩ အၥိၭနီၪ, ဎံၫလၩ ဘဲၫ လၩအၥိၭ, ယုၩ့ယဲ ဘဲၫမုအၥိၭ, ဒဲဆၧၥၭမဲၪအလး, ဘဲၫၥုၭမုခမျၧး အီၪလၧအလၫ့ၥံၪ အၥိၭနီၪ, မွဲပလၫလဂၩလဲၪ. 11 ယလ့ၩလၩ့ လၧကျိၭဖၧၩ့ အီၪလၧဆၧၥၪ အကူၩနီၩ့ ဘဲၫၥိၭ ယမိယိ ခိၪလီၩ့ဆူၭ အဆၧၥၪလဖၪနီၪ, ဒဲယိ စဘံၭမု မွဲအၥၪ ဂ့ၩဘၪစဲၪဧၪ, လၥၪဘၪဧၪနီၪ, ဒဲၥံၪ့၁လဲၩလဖၪနီၪ, မွဲအၡီၫ့ထၪ့ဆ့ဧၪ. 12 လၧယလချုၭ ၥ့ၪယၫဒံၭဘၪတၭ, ယၥၭ မၩအၥၭ ဘဲၫအမံနဒၭ အလဲၪ့ကၥ့ၪ အၥိၭနီၪလီၫ. 13 ဂဲၫထဲၩ့, ဂဲၫထဲၩ့ဘီၪ, ၦၡူလမဲၭဖိၪဧ့, ဂဲၫထဲၩ့, ဂဲၫထဲၩ့ဘီၪ; ဘဲၫပမိယိဖၧၩ့နၧၩဆ့လီၫ. နၥံၪ မိယိဖၧၩ့ ၦၡူလမဲၭဖိၪ, ဘဲၫၥုၭမုခမျၧး နံၫဒီၪ့ အၥိၭနီၪ, မွဲအဂဲးဘဲၫၥ့ၪလဲၪ.

1 ၦအီၪဖျဲၪ ၦဒိၪအဖိၪမုၪဧ့, နခၪ့ အီၪလၧခၪ့ဖံၭနီၪ, မွဲအဎံၫအလၩ ဆံၭဒိၪလဲၪ! နကံၪဒူၪဆၧၫ့ မၩအၥၭ ဘဲၫ မနံၬထၫ့မျါ, လၧၦကိၪ့ဆၧၥ့ၪ မၩထၪ့ဝ့ၫလီၫ. 2 နဒ့ၩနီၪ မၩအၥၭ ဘဲၫတခီး အီၪလၧစဘံၭထံၫ အၥိၭ, နမိၡါ မၩအၥၭ ဘဲၫဘုၪကၠိၩ့ လထူ ဘဲၩ့ထၬဝ့ၫ လၧဖီၫယၫၥံၪ တၭ; 3 နနူ နံၫဖျိၪ့နီၪ မၩအၥၭ ဘဲၫခံၫဘၩ့ အဎဲၩ့ နံၫဒုၩ လီၫ. 4 နခိၬဘီၩ့ မၩအၥၭ ဘဲၫထိၬထီၫ ကဆၫ့မဲၪ; နမ့ၬၥၪၥံၪ ဘဲၫကမၫယၪ လၧဟ့ၭၡဘၫ့ အဖၧၩ့, လၧဘၭ၁ရၭဘံၫ့ အတရၫ့ထံၭ နနၫဖူၫ မၩအၥၭ ဘဲၫလ့ၭဘနၧၫ့ အထိၬထီၫ လၧအဒိၭ အၥၭတီၩ လၧဒမၭစကၧၭလီၫ. 5 နခိၪဎွံၪ မၩအၥၭ ဘဲၫကၫမလၭ အၥိၭ ဒဲနခိၪၥူၫ ဘဲၫဆၧလုၭဖုၭ အၥိၭ နခိၪၥူၫ ဖီၪ့န့ စဎွၩလီၫ. 6 ၥၭဘီၩ့ လဂၩဧ့, လၧဆၧမုၬလၩ အဂးနီၪ, နခံးဘၪ နဂၩ့ဂ့ၩနီၪ ဆံၭအၪလဲၪ! 7 နခံးနဂၩ့ယီၩ မၩအၥၭ ဘဲၫၥံၪ့စီၩ့မလီၫ့ထံၭ အၥိၭ, ဒဲနနူၥံၪ ဘဲၫဆၧၥၪဆူၬ အၥိၭ လီၫ. 8 ယစံၭ, ယမိထၪ့ ၥံၪ့စီၩ့မလီၫ့တၭ, ယမိဖီၪ့ထၬ အထဲၩ့လဖၪနီၪတၭ နနူၥံၪ မၩအၥၭ ဘဲၫစဘံၭၥၪ လဆူၬ အၥိၭနီၪ, ဒဲနနၫဖူၫ နၧၫ့မၧၫ့ ဘဲၫပရၨၭၥၪဆၧၫ့ အဆၧနၧၫ့မၧၫ့ အၥိၭ; 9 ဒဲနနိၭ မၩအၥၭ ဘဲၫစဘံၭထံၫ ဂ့ၩထုၬ အၥိၭ; မွဲလၧၦလၧယအဲၪဝ့ၫ အဂးတၭ, နုၬလၩ့ဝ့ၫ မုၬမုၬနီၪ ဒုၭချဲၩ့ထၪ့ ၦလၧအမံၫမၪဝ့ၫ ချဲၫ့မၬလီၫ. 10 ယမွဲ ၦလၧယအဲၪဝ့ၫ လဂၩ အဆၧတၭ, အဝ့ၫဒၪ လီၩ့ဘၪ ယၥၭလီၫ. 11 ၦလၧယအဲၪဝ့ၫ လဂၩဧ့, ဂဲၫဘီၪ, မွဲပလ့ၩထၪ့ လၧဆံၬၥံၪနၩၥံၪ အဖၧၩ့တၭ, ပမိမံၫၡီၩ့ လၧတဝၫ့ၥံၪ အဖၧၩ့နီၪဘီၪ. 12 မုဆဲၪ့ထၪ့တၭ, မွဲပမိလ့ၩထၪ့ၡီၩ့ လၧစဘံၭလးၥံၪ, ဘဲၫၥိၭ ပမိယိဆၧ, မွဲစဘံၭမု ၥၪထၪ့ ဧၪ, မွဲအဖီၫထၪ့ဧၪ, ဒဲၥံၪ့၁လဲၩၥံၪ ဖီၫထၪ့ယူၭဧၪ, ယမိဖ့ၪလၫ့နၧၩ လၧယဆၧအဲၪလဖၪ ထီးနီၪလစီၪ့လီၫ. 13 ဒူဒၭၥၪၥံၪ နၧၫ့မၧၫ့ထၪ့ဝ့ၫတၭ, လၧပတရၫ့ထံၭနီၪ ဆၧၥၪအွံၪ ကိၭမံၩ့ဒ့ၭ အီၪဝ့ၫ အၥၫ့မွဲဂ့ၩ, အလးလံၩမွဲဂ့ၩ, လၧယအီၪက့ၪထၬ လၧနဂး, ၦလၧယအဲၪဝ့ၫ လဂၩဧ့.

1 မွဲနမၩလါနၥၭ ဘဲၫယထၧၫ့ဖုဝဲခွၫ, လၧအအၪ့ဆူၭ ယမိအနူ အၥိၭနီၪဘီၪ! ယ အ့ၪဒၪဘၪနၧၩ လၧခီၫ့တၭ, ယမိအဲၪဂါနၧၩ, မွဲမၬ, ဆၧမိဒုၪဒွ့ၪယၧၩ နးမံၩ့အ့ၬ. 2 ယမိမီၩ့နၧၩ, ဒဲၥိၫ့ထၪ့နၧၩ လၧယမိ အဂံၪ့ဖၧၩ့တၭ, နမိၥီၪ့ထဲၩ့ၥၫ့ထဲၩ့ယၧၩ, ယမိဒုၭအီၩနၧၩ လၧစဘံၭထံၫ လဲၩဎုၬ လၧဆၧၡူး ဒဲ၁လဲၩၥၪ အထံၫလီၫ. 3 အစူၪစ့ၪ မိအီၪလၧယခိၪဎွံၪ အဖၫ့လၬ, ဒဲအစူၪထွ့ၪ မိဖိၭဂိၫ့ယၧၩလီၫ. 4 ယရုစလံၫ့ အဖိၪမုၪၥံၪဧ့, ယဒုၭဆိၪလၩ့ နၥံၪအၥၭ, ဘဲၫၥိၭ နၥံၪ ထီးထိၪဂဲထုၪ့ လဂ့ၩ, ဒဲထီး အ့ၪလဘၪဒံၭဘၪ အၥၭနီၪ, ထီးဒုၭနၪ့ထၪ့ထဲၩ့ ယၥၭဘီၩ့ လဂ့ၩ. 5 ၦလၧအဂဲၫစဲၪ့ထၪ့ခွံၬ လၧၡါမုနၧၫ့ဖၫနီၪ, ဒိၭနဲၩ့အၥၭ လၧၦလၧအအဲၪဝ့ၫ လဂၩနီၪ အလီၩ့, မွဲပလၫလဂၩလဲၪ. ယထိၪဂဲၩနၧၩ လၧပရၨၭဆၧၫ့ထံၭ အဖၫ့လၬ; နမိအီၪဖျဲၪန့နၧၩ ထီးနီၪ, ၦလၧအအီၪဖျဲၪန့နၧၩ လဂၩ ဆီၫ့အီၪန့နၧၩ ထီးနီၪလီၫ. 6 အီၪက့ၪယၧၩ လၧနၥၭ အလီၩ့ ဘဲၫဆၧစဲၩနဲၪ့ထၬ အၥိၭ, ဘဲၫဆၧစဲၩနဲၪ့ထၬ လၧနစူၪဒူၪ အလီၩ့ အၥိၭ; အဂဲးဘဲၫယီၩ ဆၧအဲၪနီၪ ဆီၪ့ ဘဲၫ ဆၧၥံၫ အၥိၭ, ဆၧၥၭကဲၪ့ အၧၩ့ ဘဲၫဖျုဖၧၩ့ အၥိၭ; အမ့ၪလၪလဖၪမွဲ မ့ၪအၪ့ဆၧအလၪ, ယွၩအမ့ၪလၪလီၫ. 7 ထံၫ အၪအၪလ့ၬနီၪ မၩလၩ့ဖံၭခွံၬ ဆၧအဲၪၥံၪအ့ၬ, ထံၫလုၬဘံၭဆၧနီၪ မၩလၩ့ဘၧၩ့ခွံၬၥ့ၪဆ့အ့ၬ; ၦၡၩ အ့ၪဖ့ၪလၫ့ ဂံၪ့အဆၧဖိၪဆၧလံၩ ထီးအလူၬ လၧဆၧအဲၪ အဂး လါနၫ့တၭ, ၦအီၪက့ၪဝ့ၫ လၧဆၧနးမံၩ့အ့ၬ. 8 ပအီၪလၧၦထၧၫ့ဝဲမုၪ အဆံၭ လဂၩတၭ, အနူ အီၪအ့ၬ; ထီးအဘၪ မုနံၩ လၧၦမိချဲၩ့ဆၧ လၧအဂဲးနီၪ မွဲပမိမၩ လၧပထၧၫ့ဖုဝဲမုၪနီၪ အဂး လၧဆၧနီၪလမံၩ့လဲၪ. 9 အ့ၪမွဲ ဆၧခိၪဒၧၩ့တၭ, ပမိမၩထၪ့ နီးစ့ၩ လၧအလီၩ့ တၭ; အ့ၪမွဲ တရၫ့နီၪ ပမိဝၩ့ထၬဝ့ၫ လၧၥံၪ့ၡိၫအ့ရ့ၭ အၥံၪ့ပၪလဖၪလီၫ. 10 ယမွဲ ခိၪဒၧၩ့တၭ, ယနူၥံၪ မၩအၥၭ ဘဲၫထိၬထီၫလဖၪ အၥိၭနီၪ; မၩအၥၭဘဲၫနီၪတၭ, ယအီၪလၧအဝ့ၫနီၪ အမ့ၬၥၪဖၧၩ့ ဘဲၫၦလၧအဒၪန့ ဆၧအခိးအတၩ အၥိၭ လီၫ. 11 စစီလမၧၫ့ အီၪလၧစဘံၭအလး လၧဘၫအလၭ ဟၫမၧၫ့တၭ, ဖ့ၪလၫ့ အစဘံၭလး လၧၦပၧၩ့ဆၧ အစူၪဖၧၩ့တၭ; လၧဆၧၥၪနီၪ အဂး, ဘၪဂဲၫဆိၬ စ့ၩ လဂၩလထီၫ့, လဂၩလထီၫ့နီၪလီၫ. 12 ယစဘံၭလး, လၧအမွဲ ယဆၧနီၪ, အီၪလၧယမ့ၬယၫတၭ, နဝ့ၫဒၪ, စစီလမၧၫ့ဧ့, လထီၫ့နီၪ မွဲနဆၧ, ဒဲနံၫယၩနီၪ မွဲၦလၧအပၧၩ့ဆၧၥၪနီၪ အဆၧလီၫ. 13 ၦလၧအအီၪဝ့ၫ လၧကျိၭဖၧၩ့, နဝ့ၫဒၪ လဂၩဧ့, ၦထၧၫ့ထံၩထၧၫ့ၥိၭလဖၪနီၪ မိခိၭနၪ နလူတၭ; ဒုၭနါဂၧၫ့ ယၧၩဆ့ဘီၪ. 14 ၦလၧယအဲၪဝ့ၫ လဂၩဧ့, မၩချဲၫ့ချဲၫ့ဘီၪ; အီၪနဝ့ၫ ဘဲၫခံၫဘၩ့, ဒဲထရဲဖိၪ အၥိၭ လၧဆၧနၧၫ့မၧၫ့ အခိၪလီၩ့ အလီၩ့နီၪဆံၭ.